b'\n_START_ARTICLE_\nKetonska telesa\n_START_PARAGRAPH_\nKetonska telesa so spojine, ki se pri ketozi (na primer pri stradanju ali sladkorni bolezni) pojavljajo v povi\xc5\xa1anih koncentracijah v telesnih teko\xc4\x8dinah. Mednje sodijo tri vrste kemijskih spojin, ki nastajajo kot stranski produkti presnove ma\xc5\xa1\xc4\x8dobnih kislin: aceton, acetoacetat in beta-hidroksibutirat. Vsako nastajanje teh spojin v organizmu se imenuje ketogeneza in je v majhnih koli\xc4\x8dinah potrebna za organizem. Ko pa je ketogeneza prekomerna, se koncentracija ketonskih teles v organizmu povi\xc5\xa1a in nastopi ketoza. Pri zelo visokih koncentracijah ketonskih teles se pH v organizmu nevarno zni\xc5\xbea - to stanje imenujemo ketoacidoza._NEWLINE_Ketonska telesa se tako imenujejo, ker izvirajo iz spojin, ki so kemijsko gledano ketoni. Aceton in acetoacetat prav tako vsebujeta v strukturi ketonsko skupino, medtem ko beta-hidroksibutirat kemijsko gledano ni keton._NEWLINE_Ketonska telesa se sintetizirajo iz acetil-CoA. Sinteza poteka zlasti v mitohondrijih jetrnih celic, kadar pride do pomanjkanja ogljikovih hidratov v telesu in organizem za\xc4\x8dne izrabljati energijo s pomo\xc4\x8djo razgradnje ma\xc5\xa1\xc4\x8dobnih kislin._NEWLINE_Tudi ketonska telesa predstavljajo vir energije. Iz jeter se prena\xc5\xa1ajo po krvi v druga tkiva, kjer se acetoacetat in beta-hidroksibutirat lahko zopet pretvorita v acetil-CoA, ki je energetski vir. Srce dobiva precej\xc5\xa1en dele\xc5\xbe energije na ra\xc4\x8dun ketonskih teles, medtem ko mo\xc5\xbegani izrabljajo to energijo le v stanju stradanja oziroma kadar nimajo na voljo glukoze. Med stradanjem ima ve\xc4\x8dina tkiv na razpolago druge vire energije (npr. ma\xc5\xa1\xc4\x8dobne kisline), ki jih pa mo\xc5\xbegani ne morejo izkori\xc5\xa1\xc4\x8dati. Po tridnevnem stradanju dobivajo mo\xc5\xbegani \xc5\xbee 30\xc2\xa0% celotne energije s pomo\xc4\x8djo ketonskih teles, po 40 dneh pa je ta dele\xc5\xbe energije \xc5\xbee 70-odstoten. Kljub mo\xc5\xbenosti izkori\xc5\xa1\xc4\x8danja energije iz ketonskih teles pa mo\xc5\xbegani ne morejo delovati v popolni odsotnosti glukoze. Ketonska telesa lahko razgradijo in na ta na\xc4\x8din pridobijo energijo le mitohondriji; dolgi aksoni so preve\xc4\x8d oddaljeni od mitohondrijev, ki so v perikarionu (telesu) nevrona, in zato potrebujejo glukozo.\n_START_SECTION_\nSinteza\n_START_PARAGRAPH_\nSinteza ketonskih teles se za\xc4\x8dne z dvema molekulama aktivirane ocetne kisline (acetil-CoA), ki je normalen vmesni produkt razgradnje ma\xc5\xa1\xc4\x8dobnih kislin. Najprej se tvori acetoacetil-CoA, ki nato zreagira z nadaljnjo molekulo acetil-CoA do 3-hidroks-3-metil-glutaril-CoA._NEWLINE_Aceton nastaja s spontano dekarboksilacijo acetoacetata:_NEWLINE_Zatorej je koncentracija acetona zmeraj ni\xc5\xbeja od ostalih dveh skupin ketonskih teles. Aceton se pretvarja nazaj v acetil-CoA in se izlo\xc4\x8da s se\xc4\x8dem, dolo\xc4\x8den del pa tudi z izdihanim zrakom, saj ima aceton zelo visok parni tlak. Aceton je odgovoren za sladkast vonj izdihanega zraka pri bolnikih s ketozo._NEWLINE_Acetoacetat in beta-hidroksibutirat sta kislini in v vi\xc5\xa1jih koncentracijah zni\xc5\xbeata fiziolo\xc5\xa1ki pH organizma ter povzro\xc4\x8data ketoacidizo. Do ketoacidoze pride pri nezdravljeni sladkorni bolezni tipa I in pri prekomernem u\xc5\xbeivanju alkohola.'